Na temelju članka 86., 113. i 198. Zakona o prostornom uređenju („Narodne novine“ broj 153/13.) i članka 40. Statuta Grada Koprivnice („Glasnik Grada Koprivnice“ broj 4/09., 1/12. i 1/13. i 3/13. - pročišćeni tekst) Gradsko vijeće Grada Koprivnice na \_\_\_\_ sjednici održanoj \_\_\_\_\_2017. godine, donijelo je

**ODLUKU**

**o izradi II. izmjena i dopuna**

**Generalnog urbanističkog plana Koprivnice**

1. **OPĆE ODREDBE**

**Članak 1.**

 Odlukom o izradi II. izmjena i dopuna Generalnog urbanističkog plana Koprivnice (u daljnjem tekstu Odluka) pokreće se postupak izrade II. izmjena i dopuna Generalnog urbanističkog plana Koprivnice.

**Članak 2.**

 Ovom Odlukom utvrđuje se pravna osnova za izradu i donošenje II. Izmjena i dopuna Generalnog urbanističkog plana Koprivnice (u daljnjem tekstu: Plan); razlozi donošenja Plana; obuhvat Plana; sažeta ocjena stanja u obuhvatu Plana; ciljevi i programska polazišta Plana; popis sektorskih strategija, planova, studija i drugih dokumenata propisanih posebnim zakonima kojima, odnosno u skladu s kojima se utvrđuju zahtjevi za izradu Plana; način pribavljanja stručnih rješenja Plana; popis javnopravnih tijela određenih posebnim propisima koji daju zahtjeve za izradu Plana te drugih sudionika korisnika prostora koji trebaju sudjelovati u izradi Plana; planirani rok za izradu Plana, odnosno njegovih pojedinih faza te izvori financiranja izrade Plana.

1. **PRAVNA OSNOVA ZA IZRADU I DONOŠENJE IZMJENA I DOPUNA PLANA**

**Članak 3.**

Pravna osnova za izradu i donošenje Plana su odredbe Zakona o prostornom uređenju („Narodne novine“ broj 153/13) (u daljnjem tekstu: ZPU).

1. **RAZLOZI ZA DONOŠENJE IZMJENE I DOPUNE PLANA**

**Članak 4.**

 Osnovni razlozi za izradu i donošenje Plana su:

* usklađivanje Plana s odredbama ZPU te drugim zakonskim i podzakonskim propisima,
* određivanje neuređenih dijelova neizgrađenih građevinskih područja,
* provjera potrebe, a po potrebi i redefiniranje obuhvata planova užeg područja (Urbanistički planovi uređenja – UPU i detaljni planovi uređenja - DPU) utvrđenih važećim Generalnim urbanističkim planom Koprivnice („Glasnik Grada Koprivnice“ broj 4/08, 5/08, 7/14 i 1/15 – pročišćeni tekst) (u daljnjem tekstu: GUP),
* usklađenje Plana vezano za III. Izmjene i dopune Prostornog plana uređenja Grada Koprivnice (u daljnjem tekstu PPUG) sukladno Odluci o izradi III. izmjena i dopuna Prostornog plana uređenja Grada Koprivnice, a odnose se na prostor obuhvata važećeg GUP-a i prostor obuhvata Plana utvrđenog PPUG-om,
* preispitivanje i redefiniranje prometnih pravaca, površina i uvjeta gradnje prometnih i infrastrukturnih sustava i građevina,
* redefiniranje pojedinih provedbenih odredbi Plana za koje su u praksi uočene teškoće u provođenju,
* preispitivanje odredbi koje se odnose na održivo gospodarenje otpadom,
* usklađivanje Plana s odredbama zakonskih propisa iz područja zaštite okoliša i prirode,
* zaprimljene inicijative za izmjenu Plana, a koje nisu u suprotnosti s javnim interesom,
* ispravci grešaka i usklađivanje s novim podlogama.
1. **OBUHVAT IZMJENA I DOPUNA PLANA**

**Članak 5.**

 Obuhvat Plana će biti utvrđen kroz postupak izrade III. Izmjena i dopuna Prostornog plana uređenja Grada Koprivnice kao prostornog plana višeg reda, a u vidu manjih korekcija područja Plana koji je definiran Odlukom o donošenju Generalnog urbanističkog plana Koprivnice („Glasnik Grada Koprivnice“ broj 4/08. i 5/08.-ispravak Odluke) te Odlukom o donošenju I. izmjena i dopuna Generalnog urbanističkog plana Koprivnice („Glasnik Grada Koprivnice“ broj 7/14).

1. **SAŽETA OCJENA STANJA U OBUHVATU IZMJENA I DOPUNA PLANA**

**Članak 6.**

Koprivnica je naselje s pretežito gradskim obilježjem, uglavnom u ravnomjerno raspoređenoj izgradnji pretežno niskih i srednje visokih građevina. Gustoća izgrađenosti razmjerno je mala, a riječ je o području koje raspolaže znatno očuvanim kako prirodnim tako i stvorenim vrijednostima, odnosno resursima.

Postojeće stanje cestovnog prometa karakterizira zrakasta prometna mreža, a nedostatak se očituje u nepostojanju izgrađenih obilaznih prometnica pa kod izrade Plana treba posebnu pažnju posvetiti poboljšanju prometne situacije i prometa u mirovanju.

S obzirom na disperziju gradskih sadržaja iz zona centra koja je u odnosu na veličinu Koprivnice dosegla svoj limit, potrebno je sagledati prostorno planska rješenja kojima će se pokušati riješiti problemi centralnog gradskog prostora u smislu njegove aktivacije i revalorizacije.

U dosadašnjoj provedbi Plana pokazala se potreba redefiniranja odredbi koje se odnose na oblike korištenja, uvjete i način izgradnje i to osobito u zoni uže gradske jezgre kao i redefiniranja postojećih izgrađenih kompleksa te redefiniranja oblika korištenja prostora u pojedinim zonama grada, a u smislu dopune i pojašnjenja provedbenih odredbi za pojedine namjene.

1. **CILJEVI I PROGRAMSKA POLAZIŠTA IZMJENA I DOPUNA PLANA**

**Članak 7.**

Osnovni cilj Plana je olakšati i pojednostaviti primjenu te provedbu dokumenata prostornog uređenja, uskladiti odredbe Plana sa zakonskom i podzakonskom regulativom i drugim dokumentima koji se odnose na područje Koprivnice. Prema zaprimljenim inicijativama za izmjenu Plana uočena je potreba usuglašavanja javnog interesa s potrebama korisnika prostora i građevinskog zemljišta, a sve u skladu s temeljnim dugoročnim ciljevima prostornog razvitka te uređenja prostora utvrđenih Planom.

Ciljevi i programska polazišta temelje se na:

1. provjeri mogućnosti ugradnje zaprimljenih inicijativa za izmjenu GUP-a koje nisu u suprotnosti s javnim interesom,
2. usklađivanju planskih rješenja sa stvarnim potrebama stanovništva, privrede, koncepta razvoja gradskih naselja i ostalih korisnika prostora,
3. usklađivanju Plana sa ZPU na način da se odrede neuređeni dijelovi neizgrađenog građevinskog područja,
4. usklađivanju odredbi za provođenje Plana s drugim zakonskim i podzakonskim propisima,
5. provjeri potrebe određivanja zona urbane sanacije,
6. provjeri potrebe propisivanja uvjeta za zahvate u prostoru s detaljnošću propisanom za urbanistički plan uređenja za pojedine dijelove građevinskog područja,
7. redefiniranju obuhvata planova užeg područja (UPU-i i DPU-i) utvrđenih važećim GUP-om radi korekcija postojećih te po potrebi ukidanja i uvođenja novih te preispitivanja smjernica za izradu urbanističkih planova uređenja,
8. usklađivanju granica pojedinih namjena te usklađivanju odredbi za provođenje (urbanih pravila) u skladu sa stvarnim stanjem i planiranim potrebama,
9. korekciji obuhvata Plana u skladu sa PPUG-om koji je u izradi, u vidu manjih korekcija,
10. usklađenju Plana vezano za III. Izmjene i dopune Prostornog plana uređenja Grada Koprivnice, koje su predmet izmjena PPUG-a sukladno Odluci o izradi III. Izmjena i dopuna Prostornog plana uređenja Grada Koprivnice, a odnose se na prostor obuhvata važećeg GUP-a i prostor obuhvata Plana utvrđen PPUG-om,
11. preispitivanju odredbi za sportsko rekreacijsku namjenu i određivanju površina za sportsko rekreacijsku namjenu kako bi se omogućila izgradnja novih sportskih površina,
12. preispitivanju i detaljnijem određivanju djelatnosti u pojedinim zonama,
13. preispitivanju postojećih odredbi GUP-a, korekcije u slučaju potrebe te uvođenju mogućnosti izgradnje dodatnih sadržaja unutar postojećih zona,
14. preispitivanju odredbi kojima se definiraju iznimke urbanih pravila za gradnju i formiranje građevinskih čestica unutar ranije formiranih kompleksa javne, društvene, poslovne, industrijske, gospodarske namjene te prostora zgrada tzv. društvene stanogradnje,
15. preispitivanju odredbi za središnji gradski prostor,
16. preispitivanju odredbi GUP-a koje se odnose na uvjete zaštite, a osobito zone zaštite kulturnih dobara,
17. usklađivanju obuhvata zona i odredbi za provođenje prema granicama katastarskih čestica tamo gdje je to moguće kao i u pogledu određivanja zona pod zaštitom (npr. kulturna dobra, zaštita prirode i dr.),
18. preispitivanju odredbi kojima bi se omogućila aktivacija središnjeg gradskog prostora u smislu omogućavanja preduvjeta za obavljanje djelatnosti, npr. tihe djelatnosti, difuzne hotele i sl.,
19. utvrđivanju građevinskog područja groblja,
20. provjeri i propisivanju detaljnijih odredbi za rekonstrukciju građevina s naglaskom na ozakonjene građevine,
21. preispitivanju odredbi kojima se omogućava gradnja istaka kao zatvorenih dijelova zgrade, a ne samo balkona, izvan gradivog dijela čestice, do regulacijske linije u skladu s postojećim propisima koji se odnose na gradnju,
22. preispitivanju implementacije odredbi koje se odnose na mogućnost gradnje i uređenja dječjih igrališta, parkova, tematskih parkova, sportskih igrališta i sličnih sadržaja na područjima svih namjena sukladno pravilima struke.,
23. preispitivanju i propisivanju odredbi koje se odnose na gradnju kampova i kamp odmorišta,
24. preispitivanju i redefiniranju prometnih pravaca, površina i uvjeta gradnje prometnih i infrastrukturnih sustava i građevina za sve vrste prometa,
25. rješavanju specifičnosti potreba za parkiranje u pojedinim zonama, a osobito u užoj gradskoj jezgri (npr. zona 1B),
26. usklađivanju podataka o razvrstavanju cesta na području grada s postojećim stanjem,
27. preispitivanju odredbi za omogućavanje intermodalnog sustava prijevoza,
28. preispitivanju odredbi za formiranje trgova,
29. preispitivanju odredbi kojima se omogućuje rekonstrukcija postojećih zgrada u svrhu povećanja energetske učinkovitosti,
30. preispitivanju odredbi kojima se omogućuje gradnja i uporaba obnovljivih izvora energije,
31. preispitivanju postojećih odredbi vezano za održivo gospodarenje s otpadom (Dravska, Kampus i dr. po potrebi) te usklađivanju s odredbama zakonskih i podzakonskih propisa koji su stupili na snagu od I. izmjena i dopuna Generalnog urbanističkog plana Koprivnice,
32. preispitivanju odredbi koje se odnose na gradnju infrastrukturnih i zaštitnih retencija te mogućnosti višestrukog korištenja područja u smislu privremenog funkcioniranja kao retencija za vrijeme vršnih opterećenja velikih voda,
33. usklađivanju Plana s odredbama zakonskih i podzakonskih propisa kojima se regulira područja zaštite okoliša i prirode,
34. ostalim zahtjevima i zahtjevima nositelja izrade,
35. ispravku eventualnih grešaka i neusklađenosti.
36. **POPIS SEKTORSKIH STRATEGIJA, PLANOVA, STUDIJA I DRUGIH DOKUMENATA PROPISANIH POSEBNIM ZAKONIMA KOJIMA, ODNOSNO U SKLADU S KOJIMA SE UTVRĐUJU ZAHTJEVI ZA IZRADU IZMJENA I DOPUNA PLANA**

**Članak 8.**

Za izradu Plana koristiti će se sljedeće stručne podloge i dokumenti koji su izrađeni (ili su u izradi te se mogu uzeti u obzir prema stupnju dovršenosti), na državnoj, županijskoj i gradskoj razini, a koji imaju utjecaj na planiranje prostora unutar obuhvata Plana, a naročito:

* Prostorni plan Koprivničko-križevačke županije („Službeni glasnik Koprivničko-križevačke županije“ br. 8/01., 8/07., 13/12. i 5/14.),
* IV. Izmjene i dopune Prostornog plana Koprivničko-križevačke županije koji je u izradi (Odluka o izradi IV. izmjena i dopuna Prostornog plana Koprivničko-križevačke županije, KLASA: 350-02/16-01/9, URBROJ: 2137/1-05/01-16-4 od 7.7.2016.),
* III. Izmjene i dopune Prostornog plana uređenja Grada Koprivnice koje su u izradi,
* katastarske i topografske te ortofoto podloge Državne geodetske uprave,
* Strategija razvoja Grada Koprivnice 2015.-2020. („Glasnik Grada Koprivnice“ broj 2/15.),
* preispitivanje i po potrebi usklađivanje s odredbama Strategije razvoja turizma Grada Koprivnice i okolice do 2025. godine – u fazi donošenja,
* strateški dokumenti Grada Koprivnice i odluke Grada Koprivnice,
* preispitivanje ili usklađivanje prometnog sustava s principima iz usvojenog Plana održive mobilnosti Grada Koprivnice – SUMP („Glasnik Grada Koprivnice“ broj 4/15.),
* druge podloge proizašle iz zahtjeva javnopravnih tijela iz članka 11. ove Odluke
* jedan od postupaka koji će se provesti prilikom izrade Plana je postupak ocjene o potrebi strateške procjene utjecaja Plana na okoliš, sukladno članku 66. Zakona o zaštiti okoliša („Narodne novine“ broj 80/13, 153/13 i 78/15), odnosno članku 86. stavku 3. ZPU.

Ukoliko će se u tijeku izrade Plana pojaviti potreba za izradom dodatnih podloga, iste će se izraditi.

1. **NAČIN PRIBAVLJANJA STRUČNIH RJEŠENJA ZA IZRADU IZMJENA I DOPUNA PLANA**

**Članak 9.**

Za izradu Plana ne predviđa se izrada varijantnih stručnih rješenja od strane više izrađivača

Za izradu Plana koristiti će se trenutno važeće podloge od nadležnog tijela, a to su digitalna katastarska podloga (DKP), nova ortofoto podloga (DOF), topografska karta (TK 25).

**Članak 10.**

Plan će se pribaviti odabirom najpovoljnije ponude sukladno Zakonu o javnoj nabavi, a u skladu s uvjetima koji će biti specificirani u dokumentaciji za nadmetanje.

1. **POPIS JAVNOPRAVNIH TIJELA ODREĐENIH POSEBNIM PROPISIMA KOJA DAJU ZAHTJEVE ZA IZRADU PROSTORNOG PLANA TE DRUGIH SUDIONIKA KORISNIKA PROSTORA KOJI TREBAJU SUDJELOVATI U IZRADI PROSTORNOG PLANA**

**Članak 11.**

U postupku izrade Plana, tražiti će se sudjelovanje i podaci, planske smjernice i drugi propisani dokumenti javnopravnih tijela te drugih sudionika od kojih će se tražiti zahtjevi prema članku 90. ZPU.

1. Ministarstvo graditeljstva i prostornoga uređenja, Ulica Republike Austrije 20, 10000 Zagreb
2. Ministarstvo zaštite okoliša i energetike, Uprava za zaštitu prirode, Radnička cesta 80, 10000 Zagreb,
3. Ministarstvo gospodarstva, maloga i srednjega poduzetništva i obrta, Ulica grada Vukovara 78, 10000 Zagreb
4. Ministarstvo kulture, Uprava za zaštitu kulturne baštine, Konzervatorski odjel u Bjelovaru, Trg Eugena Kvaternika 6, 43000 Bjelovar
5. Ministarstvo unutarnjih poslova, Policijska uprava Koprivničko-križevačka, Služba zajedničkih i upravnih poslova, Trg Eugena Kumičića 18, 48000 Koprivnica,
6. Ministarstvo poljoprivrede, Ulica grada Vukovara 78, 10000 Zagreb,
7. Ministarstvo obrane, Uprava za materijalne resurse, Služba za nekretnine, graditeljstvo i zaštitu okoliša, Sarajevska cesta 7, 10000 Zagreb
8. Ministarstvo mora, prometa i infrastrukture, Prisavlje 14, 10000 Zagreb,
9. Ministarstvo zdravstva, Uprava za unaprjeđenje zdravlja, sektor županijske sanitarne inspekcije i pravne podrške, služba županijske sanitarne inspekcije, PJ Odjel za sjeverozapadnu Hrvaatsku, Ispostava Koprivnica, Ulica Antuna Nemčića 5, 48000 Koprivnica,
10. Ministarstvo rada i mirovinskog sustava, Inspektorat rada, Područni ured Varaždin, ispostava u Koprivnici, Ulica Taraščice 2, 48000 Koprivnica
11. Hrvatska agencija za civilno zrakoplovstvo, Ulica Grada Vukovara 284, 10000 Zagreb,
12. HAOP, Hrvatska agencija za okoliš i prirodu, Radnička cesta 80/7, 10000 Zagreb,
13. HAKOM, Hrvatska regulatorna agencija za mrežne djelatnosti, Roberta Frangeša Mihanovića 9, 10000 Zagreb,
14. Hrvatski zavod za prostorni razvoj, Ulica Republike Austrije 20, 10000 Zagreb,
15. Hrvatske ceste d.o.o. za upravljanje, građenje i održavanje državnih cesta, Vončinina 3, 10000 Zagreb,
16. Hrvatske ceste d.o.o., Sektor za održavanje i promet, poslovna jedinica Varaždin, Kralja Petra Krešimira IV 25, 42000 Varaždin,
17. Hrvatske ceste d.o.o., Sektor za održavanje i promet, Poslovna jedinica Bjelovar, Josipa Jelačića 2, 43000 Bjelovar,
18. Županijska uprava za ceste Koprivničko-križevačke županije, I. Z. Dijankovečkog 3, 48260 Križevci,
19. HP - Hrvatska pošta d.d., Jurišićeva 13, 10000 Zagreb,
20. Hrvatske šume d.o.o., Savska cesta 88a, 10000 Zagreb,
21. Hrvatske vode, Vodnogospodarski odjel za Muru i gornju Dravu, Međimurska 26b, 42000 Varaždin,
22. Hrvatske vode, VGI za mail sliv "Bistra", A. Radića 8b, 48350 Đurđevac,
23. HŽ Infrastruktura, Mihanovićeva 12, 10000 Zagreb,
24. PLINACRO d.o.o., Savska cesta 88a, 10000 Zagreb,
25. JANAF d.d., Jadranski naftovod, Miramarska cesta 24, 10000 Zagreb,
26. INA d.d., SD istraživanje i proizvodnja nafte i plina,Av. Većeslava Holjevca 10, 10000 Zagreb,
27. HEP–ODS Hrvatska elektroprivreda, Operater distribucijskog sustava d.o.o. Elektra Koprivnica, Hrvatske državnosti 32, 48000 Koprivnica,
28. HEP-OPS Hrvatski operator prijenosnog sustava d.o.o., Kupska 4, 10000 Zagreb,
29. Središnji državni ured za upravljanje državnom imovinom (SDUUDI), Dežmanova 10, 10000 Zagreb,
30. Prirodni plin d.o.o., Šubićeva 29, 10000 Zagreb,
31. Državna uprava za zaštitu i spašavanje, Područni ured za zaštitu i spašavanje Koprivnica, Ulica hrvatske državnosti 7, 48000 Koprivnica,
32. Državna geodetska uprava, Područni ured za katastar Koprivnica, Hrvatske državnosti 5a, 48000 Koprivnica,
33. Državni zavod za radiološku i nuklearnu sigurnost, Frankopanska 11, 10000 Zagreb,
34. Državni hidrometeorološki zavod, Grič 3, 10000 Zagreb,
35. Zavod za prostorno uređenje Koprivničko-križevačke županije, Florijanski trg 4/1, 48000 Koprivnica,
36. Zavod za javno zdravstvo Koprivničko-križevačke županije, Trg Tomislava dr. Bardeka 10/10, 48000 Koprivnica,
37. Koprivničko-križevačka županija, Upravni odjel za gospodarstvo, komunalne djelatnosti i poljoprivredu, Ul. Antuna Nemčića 5, 48000 Koprivnica
38. Koprivničko-križevačka županija, Upravni odjel za gospodarstvo, komunalne djelatnosti, poljoprivredu i međunarodnu suradnju, Odsjek za zaštitu okoliša i zaštitu prirode, Ul. Antuna Nemčića 5, 48000 Koprivnica
39. Koprivničko-križevačka županija, Upravni odjel za gospodarstvo, komunalne djelatnosti i poljoprivredu i međunarodnu suradnju, Pododsjek za energetiku, promet i poslove zaštite i spašavanja, Ul. Antuna Nemčića 5, 48000 Koprivnica
40. Javna ustanova za upravljanje zaštićenim prirodnim vrijednostima na području Koprivničko-križevačke županije, Florijanski trg 4/II, 48000 Koprivnica,
41. Hrvatske šume d.o.o. Zagreb, Uprava šuma podružnica Koprivnica, I. Meštrovića 28, 48000 Koprivnica,
42. Koprivnica plin - distribucija plina d.o.o.,Mosna 15, 48000 Koprivnica,
43. Koprivničke vode d.o.o.,Mosna 15a, 48000 Koprivnica,
44. Komunalac d.o.o., Mosna 15, 48000 Koprivnica,
45. Grad Koprivnica, Zrinski trg 1, Koprivnica
46. Mjesni odbori u obuhvatu Plana: MO "Banovec", MO "Brežanec", MO "Centar", MO "Dubovec", MO "Ledinska", MO "Lenišće", MO "Miklinovec", MO "Podolice", MO "Taraščice", MO "Vinica", MO "Reka", MO "Kunovec Breg", MO "Starigrad", MO "Draganovec", MO "Herešin", MO "Bakovčica", MO "Jagnjedovec", MO "Štaglinec",
47. drugi sudionici čije je sudjelovanje propisano zakonom ili drugim propisima odnosno čije se sudjelovanje u tijeku izrade pokaže potrebnim.
48. **PLANIRANI ROK ZA IZRADU PROSTORNOG PLANA, ODNOSNO NJEGOVIH POJEDINIH FAZA I ROK ZA PRIPREMU ZAHTJEVA ZA IZRADU PROSTORNOG PLANA TIJELA I OSOBA ODREĐENIH POSEBNIM PROPISIMA AKO JE TAJ ROK DUŽI OD TRIDESET DANA**

**Članak 12.**

Za izradu Plana određuju se sljedeći rokovi:

- postupak izrade i donošenja Plana prati postupak izrade i donošenja Izmjena i dopuna PPUG-a kao prostornog plana šireg područja te je u tom smislu potrebno uskladiti rokove za izradu Plana,

- rok za pripremu zahtjeva javnopravnih tijela te drugih sudionika iz članka 11. ove Odluke je 30 dana od dana dostave ove Odluke,

- rok za izradu Nacrta prijedloga Plana je 60 dana od dana dostave zahtjeva javnopravnih tijela iz članka 11. ove Odluke,

- prezentacija nacrta prijedloga Plana javnosti i javnopravnim tijelima iz članka 11. ove odluke 15 dana,

- rok za izradu prijedloga Plana je 15 dana,

- rok za javnu raspravu je 15 dana,

- rok za pripremu izvješća o javnoj raspravi je 15 dana,

- rok za izradu Nacrta konačnog prijedloga Plana je 15 dana od dana izrade izvješća o javnoj raspravi,

- rok za izradu i utvrđivanje Konačnog prijedloga Plana je 15 dana,

- rok za dostavu izvornika Plana je 15 dana od dana objave Odluke o donošenju Plana u Glasniku Grada Koprivnice,

- rok za objavu pročišćenog teksta odredbi za provedbu Generalnog urbanističkog plana Koprivnice je 30 dana.

 Rokovi iz stavka 1. ovog članka iz opravdanih razloga mogu se produljiti, uz suglasnost nositelja izrade i izrađivača, u slučaju ponovljene javne rasprave ili iz razloga usklađivanja rokova sa postupcima propisanim posebnim zakonima kojima se uređuje zaštita okoliša i prirode.

1. **IZVORI FINANCIRANJA IZRADE IZMJENA I DOPUNA PLANA**

**Članak 13.**

Izvor financiranja Plana je osiguran u Proračunu Grada Koprivnice za 2017. godinu.

1. **ZAVRŠNE ODREDBE**

**Članak 14.**

Javnopravna tijela te drugi sudionici iz članka 11. ove Odluke u izradi Plana moraju u svojim zahtjevima navesti odredbe propisa, sektorskih strategija, planova, studija i drugih dokumenata propisanih posebnim zakonima na kojima se temelje njihovi zahtjevi. Ako to nije učinjeno nositelj izrade takve zahtjeve nije dužan uzeti u obzir, ali je to dužan posebno obrazložiti.

Ako javnopravna tijela te drugi sudionici iz članka 11. ove Odluke ne dostave svoje zahtjeve u roku određenom u članku 12. ove Odluke, smatrat će se da zahtjeva nema, ali se u tom slučaju uzimaju u obzir uvjeti koji su od utjecaja na Plan prema odgovarajućem posebnom propisu i/ili dokumentu.

Ukoliko tijekom izrade Plana stupi na snagu pravilnik iz članka 56. stavka 3. ZPU, izrađivač se dužan pridržavati odredbi istog.

**Članak 15.**

Na području unutar granica obuhvata Plana ne zabranjuje se izdavanje akata za gradnju tijekom izrade i donošenja ovog Plana.

Sve izmjene i dopune odnose se na tekstualni i grafički dio Plana.

**Članak 16.**

Grad Koprivnica, Upravni odjel za izgradnju grada i prostorno uređenje kao nositelj izrade obvezuje se:

* sukladno članku 86. stavku 5. ZPU dostaviti ovu Odluku Hrvatskom zavodu za prostorni razvoj,
* sukladno članku 88. stavku 1. ZPU obavijestiti javnost o izradi Plana na mrežnoj stranici Grada Koprivnice ([www.koprivnica.hr](http://www.koprivnica.hr)) i kroz informacijski sustav putem Hrvatskog zavoda za prostorni razvoj,
* sukladno članku 90. stavku 1. ZPU dostaviti po jedan primjerak Odluke javnopravnim tijelima te drugim sudionicima u izradi Plana utvrđenima u članku 11. Odluke.
* dostaviti Plan Zavodu za prostorno uređenje Koprivničko-križevačke županije te Ministarstvu graditeljstva i prostornoga uređenja sukladno članku 112. stavku 1. i stavku 3. ZPU.

**Članak 17.**

 Ova Odluka stupa na snagu osmi dan od dana objave u „Glasniku Grada Koprivnice“.

**GRADSKO VIJEĆE**

**GRADA KOPRIVNICE**

KLASA:

URBROJ:

Koprivnica,

PREDSJEDNIK

Zoran Gošek, dipl.ing.

**OBRAZLOŽENJE**

Odluku o donošenju Generalnog urbanističkog plana Koprivnice donijelo je Gradsko vijeće Grada Koprivnice 2008. godine temeljem Zakona o prostornom uređenju i gradnji ("Narodne novine" broj 76/07). Potom su donesene I. Izmjene i dopune Generalnog urbanističkog plana Koprivnice („Glasnik Grada Koprivnice“ broj 7/14.) temeljem Zakona o prostornom uređenju ("Narodne novine" broj 153/13.) te je sukladno članku 113. Zakona o prostornom uređenju objavljen pročišćeni tekst Generalnog urbanističkog plana Koprivnice („Glasnik Grada Koprivnice“ broj 1/15.).

Trenutno je u fazi donošenja Odluka o izradi III. izmjena i dopuna Prostornog plana uređenja Grada Koprivnice pa je potrebno Generalni urbanistički plan Koprivnice uskladiti s istom.

Od dana stupanja na snagu Zakona o prostornom uređenju uočene su potrebe za donošenjem II. Izmjena i dopuna GUP-a, a koje su uvjetovane njegovom potrebom za usklađivanjem sa Zakonom o održivom gospodarenju otpadom („Narodne novine“ broj 94/13.), s Prostornim planom uređenja Grada Koprivnice kao i potrebom novelacija prometnih i planskih rješenja radi lakše provedbe i usklađenja stanja na terenu.

Temeljem članka 113. Zakona o prostornom uređenju na izradu i donošenje izmjena i dopuna prostornih planova primjenjuju se odredbe kojim je uređena izrada i donošenje prostornih planova sadržana u glavi 6.5. Zakona o prostornom uređenju. Sukladno članku 86. izrada prostornog plana, odnosno njegovih izmjena i dopuna započinje donošenjem odluke o izradi, a koju donosi Gradsko vijeće Grada Koprivnice. Člankom 89. određen je sadržaj iste pa tako ona sadrži pravnu osnovu, razloge donošenja, obuhvat, sažetu ocjenu stanja, ciljeve i programska polazišta, popis sektorskih strategija, planova, studija i drugih dokumenata propisanih posebnim zakonima kojima, odnosno u skladu s kojima se utvrđuju zahtjevi za izradu, način pribavljanja stručnih rješenja, popis javnopravnih tijela određenih posebnim propisima koji daju zahtjeve za izradu te drugih sudionika korisnika prostora koji trebaju sudjelovati u izradi, planirani rok za izradu te izvore financiranja izrade.

Ovom Odlukom o izradi započinje postupak izrade i donošenja II. Izmjena i dopuna Generalnog urbanističkog plana Koprivnice, a koji će se provoditi sukladno rokovima navedenima u članku 12. ove Odluke.

S obzirom na naprijed navedeno predlaže se donošenje ove Odluke.

|  |  |
| --- | --- |
| Nositelj izrade aktaUpravni odjel za izgradnju grada iprostorno uređenjePročelnicaJasna Golubić, dipl.ing.građ. | Predlagatelj aktaZamjenik koji obnaša dužnost gradonačelnikaMišel Jakšić, dipl. oec. |